钦定古今图书集成/方舆汇编/职方典/第1281卷 > 《寒亭记》前人
## 钦定古今图书集成/方舆汇编/职方典/第1281卷 > 《寒亭记》前人

永泰丙午中，巡属县，至江华，县大夫瞿令问咨曰：“县
南水石相映，望之可爱，相传不可登临。俾求之，得洞
穴而入，划险以通之，始得构茅亭于石上。及亭成也，
以阶槛凭空，下临长江，轩楹云端，上齐绝颠。若旦暮
风景，烟霭异色，苍苍石墉，含映水木。欲名斯亭，状类
不得，敢请名之，表示来世。”于是休于亭上，为商之曰：
“今大暑登之，疑天时将寒，炎烝之地而清凉可安，不
合命之曰寒亭。”欤乃为寒亭作记，刻之亭背。